Bobby laat almal wonder oor hospitaaltoetse | Netwerk24
Aanhangers van die bekende Afrikaanse sanger Bobby van Jaarsveld is bekommerd nadat hy Dinsdagaand 'n foto en kriptiese boodskap oor 'n hospitaalbesoek in Johannesburg op Instagram gedeel het.
"Ek spandeer 'n paar nagte in die hospitaal vir 'n klomp toetse," het hy op Instagram gesê. "Alles sal uiteindelik oukei wees. As dit nie oukei is nie, is dit nie die einde nie."
Daarby het hy 'n kaalbors-foto van homself in die spieël geplaas. Hy het 'n verband om sy kop, is aan suurstof gekoppel, en het ook 'n masjientjie aan hom vasgemaak met verskillende kleure drade daaraan gekoppel.
Die foto wat die sanger Bobby van Jaarsveld van homself gedeel het. Foto: Instagram/Bobby van Jaarsveld
Oor watter toetse op hom gedoen word, het hy nie 'n woord gerep nie.
Ook sy ma, Ronel Brink, wou Woensdag nie daaroor praat nie behalwe om te sê hy is oukei.
Pogings om hom te bereik was ook onsuksesvol.
"Lief vir jou," het sy bekende sangeres-sussie, Karlien van Jaarsveld, onderaan sy plasing gesê.
Maandagaand nog het Bobby, Karlien, hul ander suster, Cara, en ander familielede lekker met kitare onder die blad saamgekuier en liedjies gesing.
"Ek dog iemand het 'n bom aan jou geknoop. Sterkte," het die sanger Steve Hofmeyr op Instagram gesê. "Wat gaan aan???" het die sangeres Karen Zoid gevra, maar dit is nie beantwoord nie.